《相从歌呈次元子真师川》
宋代·洪朋

郁郁窈窈城北方，祇园神界遥相望。春晖澹荡诗思长，愁丝挽春百尺强。

薰人著处风花香，亦有相从天上郎。森然玉树临青阳，蒹葭无乃倚苍苍。

且置是事敷僧床，剧谈一坐故难忘。却来倚杖北天王，壁间诗翁五字章。

句法端在人则亡，人生遇值不合常。反路日入下牛羊，愿君连骑未渠央。

作者简介：宋洪州南昌人，字龟父。黄庭坚甥。两举进士不第，终身布衣。工诗，庭坚称其笔力扛鼎，与弟洪刍、洪炎、洪羽俱有才名，号四洪。年仅三十八而卒。有《洪龟父集》。